Na temelju članaka 26. i 168. Statuta Tehničke škole i prirodoslovne gimnazije Ruđera Boškovića, Školski odbor na 5. sjednici održanoj dana 30. rujna 2013. godine, d o n i o j e

**P R A V I L N I K**

**o k u ć n o m r e d u**

**I. OPĆE ODREDBE**

Članak 1.

Ovim pravilnikom uređuje se kućni red Tehničke škole i prirodoslovne gimnazije Ruđera Boškovića (u daljem tekstu: Škola).

Izrazi koji se u ovom Pravilniku koriste za osobe u muškom rodu su neutralni i odnose se na muške i na ženske osobe.

Članak 2.

Ovim Pravilnikom utvrđuju se prava i obveze učenika i radnika u svezi pridržavanja kućnog reda.

Članak 3.

S odredbama ovoga Pravilnika razrednici su dužni upoznati učenike i njihove roditelje, odnosno skrbnike.

Odredbe ovog Kućnog reda koje se odnose na učenike Škole primjenjuju se na njih i izvan zgrade Škole kada i gdje se učenici nalaze u organizaciji Škole, kao što su izleti, ekskurzije i druge izvannastavne školske aktivnosti.

**II. BORAVAK U ŠKOLI**

Članak 4.

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

Članak 5.

U Školi je zabranjeno:

* promidžba i prodaja svih proizvoda koji nisu u skladu s ciljevima odgoja i obrazovanja,
* pušenje,
* nošenje oružja i svih ostalih predmeta kojima se mogu nanijeti ozlijede
* pisanje po zidovima i inventaru Škole,
* bacanje izvan koševa za otpatke papira, žvakaćih guma i sl.,
* unošenje i konzumiranje alkohola i narkotičnih sredstava,
* unošenje sredstava, opreme i uređaja koji mogu izazvati požar ili eksploziju,
* igranje igara na sreću i sve vrste kartanja,
* unošenje tiskovina nepoćudnog sadržaja ili reproduciranje takvih sadržaja na audiovizualnoj opremi,
* nedolično ponašanje koje na bilo koji način ometa izvođenje nastave i rad u Školi,
* svaki oblik nasilja među učenicima,
* rugati se drugim učenicima, nazivati ih pogrdnim imenima, ismijavati, dobacivati uvredljive riječi i komentare, uzimati i uništavati tuđe stvari, prijetiti, udarati, zanemarivati i isključivati iz grupe,
* koristiti se elektroničkim medijima (internet i mobitel) za ruganje, ismijavanje, ogovaranje, prijetnje, nedopušteno objavljivanje tuđih snimki i sl.

Članak 6.

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije Škole.

Članak 7.

Dužnost je radnika, učenika i drugih osoba koje borave u Školi, skrbiti o imovini Škole prema načelu dobroga gospodara.

Učenici Škole i Škola dužni su promicati svijest o vrijednosti očuvanja i zaštite okoliša te recikliranja otpada.

Članak 8.

Radnici Škole moraju racionalno koristiti sredstva Škole koja su im stavljena na raspolaganje.

Svaki uočeni kvar na instalacijama električne struje, vodovoda ili grijanja ili drugi kvar radnici moraju prijaviti domaru, a u hitnim slučajevima ravnatelju ili voditelju.

Svaki uočeni kvar iz stavka 2. ovoga članka izvan učionice učenici moraju prijaviti dežurnom nastavniku, a u učionici predmetnom nastavniku.

Učenici Škole, radnici Škole i osobe koje borave u zgradi Škole dužni su se pridržavati odredbi Pravilnika o zaštiti od požara i odredbi Pravilnika o zaštiti na radu.

Članak 9.

Sve osobe koje borave u Školi dužne su se ophoditi s međusobnim poštivanjem i uvažavanjem.

Članak 10.

Školsku zgradu mogu otključavati i zaključavati ravnatelj, domar ili spremačica, a iznimno i administrativno osoblje Škole, ako tako odluči ravnatelj.

Ključeve ostalih prostorija imaju osobe koje borave u njima, ravnatelj i spremačica. Ključevi se nalaze na porti, zbornici ili na drugom dogovorenom mjestu.

Članak 11.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

Članak 12.

Nastavnici i učenici se moraju u specijaliziranim učionicama strogo pridržavati pravila istaknutih u specijaliziranim učionicama.

U specijalizirane učionice ( laboratorije ) učenici ulaze i u njima borave samo pod nadzorom nastavnika ili suradnika u nastavi.

Nakon isteka radnog vremena nastavnici koji rade u laboratoriju su dužni provjeriti električnu i plinsku istalaciju, zatvoritiprozore i zaključati radne prostorije.

Članak 13.

U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, izražavanja ili spolne orijentacije.

Članak 14.

U Školi je zabranjen svaki oblik nasilja, izražavanja neprijateljstva, nesnošljivosti, spolnog uznemiravanja i drugoga neprimjerenog ponašanja.

Svatko je dužan upozoriti osobu koja protupravnim činjenjem krši zabranu iz stavka 1. ovoga članka.

Od osobe koja i nakon upozorenja iz stavka 2. ovoga članka nastavi s kršenjem zabrane iz stavka 1. ovoga članka, treba zatražiti da se udalji iz prostora protupravnog činjenja.

Ako se osoba ne udalji iz prostora protupravnog činjenja, svatko se treba za pomoć obratiti najbližoj policijskoj postaji.

**III. RADNO VRIJEME**

Članak 15.

Redovna nastava u prijepodnevnoj smjeni počinje u 8,00 a završava najkasnije u 13,55 sati.

Redovna nastava u poslijepodnevnoj smjeni počinje u 13,10 a završava najkasnije u 19,10 sati.

Članak 16.

Radno vrijeme nastavnika određeno je rasporedom sati.

Evidencija radnog vremena određena je Pravilnikom o evidenciji radnog vremena.

Članak 17.

Na uredskim prostorijama treba biti istaknuto radno vrijeme.

Raspored radnog vremena radnika Škole a u svezi s prijamom stranaka obvezno se ističe na ulaznim vratima ureda.

Unutar radnog vremena određuje se uredovno vrijeme za izdavanje uvjerenja koje je Škola ovlaštena izdavati prema posebnim propisima.

Unutar radnog vremena određuje se uredovno vrijeme za izdavanje isprava kojima se ostvaruju prava i obveze radnika Škole.

Uredovno vrijeme za obavljanje radnji iz ovoga članka određuje ravnatelj Škole.

Članak 18.

Radnici su obvezni na vrijeme biti na svojim radnim mjestima (najkasnije 10 minuta prije početka radnog vremena), kako bi se nastava i ostali poslovi mogli uredno obavljati.

Radnici ne smiju neopravdano ili prije isteka radnog vremena bez prethodne suglasnosti nadređenih (ravnatelj, voditelj smjene, pedagog) odlaziti sa svojih radnih mjesta.

Nastavnik ne smije dodnositi samostalne odluke vezane za održavanje nastave unutar i izvan satnice bez znanja ravnatelja.

Članak 19.

Nastavnici moraju pravodobno javiti izostanak s posla zbog bolesti ili drugog razloga kako bi se mogla osigurati stručna zamjena.

O izostanku su obvezni obavijestiti ravnatelja, tajnika, voditelja Škole ili pedagoga zbog evidentiranja i organizacije zamjene.

Radnici moraju dostaviti:

* najkasnije u roku od 3 dana u tajništvo Škole Potvrdu o privremenoj nesposobnosti za rad od svoga liječnika opće prakse,
* računovođi izvješća o bolovanju od svog liječnika opće prakse za tekući mjesec najkasnije zadnjeg dana u tom mjesecu,
* najkasnije posljednjeg dana bolovanja javiti ravnatelju ili tajniku da se vraćaju na posao.

Članak 20.

Roditelji mogu razgovarati s razrednicima i predmetnim nastavnicima u dane primanja roditelja prema objavljenom rasporedu na oglasnoj ploči Škole.

Iznimno u hitnim slučajevima roditelji mogu tražiti razrednika ili nastavnika i izvan određenog termina, ali samo za vrijeme odmora i ne smiju ih zadržavati nakon početka nastavnog sata.

Roditelj ne smije ulaziti u učionice bez suglasnosti nastavnika.

**IV. PRAVILA I OBVEZE NASTAVNIKA I DRUGIH RADNIKA ŠKOLE**

Članak 21.

Radnik koji na radu ili u svezi s radom namjerno ili krajnjom nepažnjom prouzroči štetu Školi, dužan je nastalu štetu nadoknaditi u skladu s Pravilnikom o radu Škole.

Članak 22.

Radnici Škole moraju doći prikladno odjeveni i pristojnog izgleda primjeno mjestu na kojem se nalaze.

Radnici Škole ne smiju u školu doći u alkoholiziranom stanju ili pod utjecajem narkotika.

Nastavnici ne smiju nastavi prisustvovati u alkoholiziranom stanju ili pod utjecajem narkotika.

Nastavnici za vrijeme nastave moraju isključiti mobitele.

Članak 23.

Nastavnici su dužni uredno i na vrijeme voditi pedagošku dokumentaciju, dostavljati je ili preuzetu vraćati u tajništvo kako bi se školska administracija mogla pravilno odvijati.

Nastavnici su dužni svakog dana pogledati oglasnu ploču kako bi se upoznali s eventualnim promjenama u satnici ili primiti na znanje razne obavijesti.

Nastavnik koji nije prisustvovao sjednici kolegijalnog tijela mora svoj izostanak opravdati te se naknadno informirati o sadržaju i svim bitnim odlukama koje su na

njoj donesene.

Članak 24.

Domar mora brinuti da sve prostorije kojima gospodari Škola i inventar u njima budu uvijek u urednom i ispravnom stanju.

Domar mora na kraju svog radnog vremena provjeriti evidenciju prijava oštećenja, isključiti električne aparate.

Spremačice Škole dužne su:

* svakodnevno ravnatelju prijaviti sva oštećenja uočena u učionicama i u zgradi Škole,
* održavati sve prostorije Škole čistim i urednim ,
* pronađene stvari odnijeti na portirnicu Škole,
* na kraju radnog vremena zatvoriti prozore i zaključati prostorije.

Članak 25.

Nastavnici su obvezni poštivati učenikovu osobnost, poticati učenikovo samopouzdanje, njegovo aktivno sudjelovanje u nastavi i izvannastavnim aktivnostima.

Učenike se ne smije vrijeđati i omalovažavati, prijetiti i tući.

U protivnom, nastavnici odgovaraju disciplinski u skladu s Pravilnikom o radu.

Članak 26.

Nastavnici ne smiju za vrijeme nastave puštati učenike izvan učionice, osim u hitnim i neodgodivim slučajevima.
Nastavnici za vrijeme nastave ne smiju napuštati razredni odjel niti izlaziti iz učionica, osim u hitnim i neodgodivim slučajevima.

Članak 27.

Imenik učenika i dnevnik rada na nastavu i s nastave mogu nositi samo predmetni nastavnici. Nakon završenog sata, razrednu knjigu nastavnici odlažu u za tu svrhu određeno mjesto u zbornici.

Učenicima nije dopušteno nositi na nastavu i s nastave dnevnik rada i imenik učenika.

Učenicima je dozvoljeno nositi imenik u posebnim situacijama kada je razred podijeljen na grupe i ako je tako odredio ravnatelj.

Nitko ne smije iznositi imenike učenika, dnevnike rada i matične knjiga izvan Škole.

Članak 28.

Radnici Škole ne smiju sudjelovati u neredu, svađi, međusobnom vrijeđanju učenika ili drugih radnika Škole , niti javno iskazivati nepovjerenje i omalovažavanje drugih radnika Škole.

Članak 29.

Nastavnici i drugi radnici Škole dužni su razvijati i podržavati pozitivan odnos prema pravilima ponašanja propisanih ovim Pravilnikom o kućnom redu.
Radnici Škole dužni su upozoriti učenike na kršenje odredbi ovog Pravilnika, a naročito zabraniti pušenje, konzumiranje alkohola i opojnih sredstava i upotrebu eksplozivnih sredstava.

**V. UČENICI**

Članak 30.

Učenici su dužni redovito i na vrijeme dolaziti u školu.

Članak 31.

Učenici mogu boraviti u Školi u vrijeme određeno za nastavu i ostale oblike odgojno-obrazovnog rada (u daljem tekstu: nastava).

Učenik je dužan doći u Školu najkasnije 10 minuta prije početka nastave, a napustiti Školu najkasnije 15 minuta nakon završetka školskih obveza.

Učenici putnici koji ranije doputuju, mogu ući u školsku zgradu čim stignu i ostati u njoj po završetku školskih obveza do termina prijevoza.

Članak 32.

Učenik je dužan:

* u Školu dolaziti prikladno odjeven i uredan
* kulturno se ponašati za vrijeme boravka u Školi i izvan nje,
* održavati čistima i urednima prostore Škole,
* nakon dolaska u Školu odjevne predmete i osobne stvari odložiti na mjesto određeno za tu namjenu,
* mirno ući u učionicu najmanje pet minuta prije početka nastave i pripremiti se za rad,
* nositi na nastavu udžbenike, priručnike, bilježnice i drugi pribor,
* uljudno se odnositi prema nastavnicima i drugim radnicima Škole.

 Članak 33.

Učenik ne smije nastavi prisusvovati u alkoholiziranom stanju ili pod utjecajem narkotičkih sredstava.

Ako na nastavu dođe učenik za kojega predmetni nastavnik posumnja da je u alkoholiziranom stanju ili pod utjecajem narkotičkih sredstava, učenika će predmetni nastavnik udaljiti s nastave i uputiti pedagogu ili ravnatelju Škole.

O učenikovom stanju obavijestit će se roditelji, stručni suradnik, ravnatelj i nadležna institucija.

Članak 34.

Na znak za početak nastave učenici su obvezni biti na svojim mjestima i pripremiti pribor za rad.

Učenici moraju doći na nastavu sa svim potrebnim priborom koji se traži programom.

Učenik može svoje mjesto rada promijeniti samo uz dopuštenje razrednika.

Članak 35.

Učenici su dužni ustajanjem pozdraviti nastavnike ili bilo koju drugu osobu, prilikom ulaska i izlaska iz učionice, osim ako predmetni nastavnik drugačije ne odredi.

Članak 36.

Učenici su dužni međusobno, prema nastavnicima i radnicima Škole te drugim osobama tijekom njihova boravka u Školi pridržavati se pravila civiliziranog ponašanja posebno u svezi:

1. uljudne komunikacije koja podrazumjeva
* oslovljavanje koje uvažava status oslovljenog,
* međusobno pozdravljanje,
* izbjegavanje rječnika koji nije primjeren ustanovi (psovke, nepristojni izrazi i s l.).
1. odijevanja i vanjskog izgleda što podrazumijeva
* odijevanje i opći izgled koji je primjeren ustanovi,
* učenik-ca je dužan u školu dolaziti uredan i čist,
* odjeća za školu treba biti u skladu s pravilima pristojnog školskog odijevanja:
* smatra se da je učenik-ca neprikladno odjeven-a, ako u školu dolazi u hlačama sa plitkim strukom koje pokazuju gole dijelove tijela, u prekratkim majicama, suknjama i bermudama,
* učenica je neprikladno odjevena ukoliko u školu dolazi golih ili polugolih leđa, otkrivenih ramena, trbuha i sa dekoltiranim izrezima,
* učenik-ca u školu ne može dolaziti u prozirnoj i pretijesnoj odjeći,
* prilikom organiziranih posjeta određenim manifestacijama, institucijama, kazalištima i sl. učenici su također dužni voditi računa o prikladnom odijevanju.

Članak 37.

Za vrijeme vježbi i praktičnog rada učenici moraju biti propisno odjeveni prema posebnim pravilima za rad u specijaliziranim učionicama.

Članak 38.

Učenici putnici koji nisu na vrijeme stigli na prvi nastavni sat iz opravdanih razloga (kašnjenje vlaka, autobusa) odlaze u učionicu u najvećoj tišini i bez ometanja rada nastavnika i drugih učenika.

Učenici putnici ne mogu ulaziti u dvoranu za tjelesni nakon početka sata.

Učenik koji zakasni na nastavu mora svršetak sata pričekati u predvorju Škole. Učenik ne smije napuštati predvorje i do svršetka tog nastavnog sata mora se vladati primjerno i niti na koji način ne ometati tijek nastavnog procesa.

Kašnjenje će se bilježiti kao sat izostanka.

Učenik u učionicu ne smije ući nakon što je u nju ušao nastavnik.

Svaki izostanak učenika s nastavnog sata nastavnik je dužan evidentirati u dnevniku rada, a razrednik utvrditi opravdanost ili neopravdanost zakašnjenja.

Roditelj ili skrbnik (u daljem tekstu: roditelj) svojim dolaskom može opravdati izostanak s najviše jednog cijelog nastavnog dana, a višednevni izostanak liječničkom ispričnicom.

Članak 39.

Roditelj mora na početku nastavne godine razrednika obavijestiti o imenu i prezimenu učenikovog liječnika, mjestu gdje radi i broju telefona. Valjanim se smatraju samo ispričnice koje izda taj liječnik.

U slučaju promjene liječnika, roditelj mora o tome pravodobno obavijestiti razrednika.

Učenik mora liječnički pregled unaprijed najaviti razredniku i po mogućnosti organizirati ga u doba dana kad nije nastava.

Članak 40.

Za vrijeme nastave učenici mogu izlaziti iz učionice samo uz odobrenje nastavnika.

Učenik kojem je odobren izlazak iz učionice, mora se vratiti na nastavu najkasnije za 5 minuta.

Svako svojevoljno napuštanje nastave će se evidentirati kao neispričani sat izostanka.

Članak 41.

Tijekom nastave učenici ne smiju razgovorom ometati, šaptati, dovikivati se, prepirati se, šetati po razredu, jesti, piti, žvakati gume za žvakanje ili na bilo koji drugi način ometati nastavu.

Učenik koji želi nešto pitati ili priopćiti, treba svoju namjeru pokazati dizanjem ruke.

Učenik kojega je nastavnik prozvao, dužan je ustati.

Članak 42.

Učenik koji i nakon opomene ometa nastavu, nastavnik je dužan uputiti pedagogu, voditelju smjene ili ravnatelju.

Nakon sačinjene zabilješke osobe kod koje je upućen, učenik se vraća na nastavu.

Za vrijeme nastave učenik ne smije biti isključen sa sata.

Članak 43.

Kod ulaska u učionicu ili drugi prostor u kojemu se tada održava nastava, učenik prvo treba pokucati, a zatim tiho ući i priopćiti nastavniku razlog dolaska.

Zadaću zbog koje je došao, može obaviti uz odobrenje nastavnika.

Članak 44.

Učenici ne smiju bez dopuštenja ulaziti u zbornicu, ured ravnatelja i tajnika. Ako trebaju nastavnika, s njim mogu razgovarati u hodniku ili mjestu koje odredi nastavnik.

Učenici se ne smiju zadržavati ispred vrata zbornice, ureda ravnatelja i tajnika, a dok čekaju traženog nastavnika ne smiju bukom ili na drugi način ometati rad radnika Škole.

Članak 45.

Na nastavi učenik ne smije koristiti, mobitel, walkman, MP-3, MP-4 i druge slične uređaje koji ometaju nastavu. Laptop učenik može koristiti samo uz odobrenje nastavnika.

Učenici ne smiju na nastavi koristiti uređaje za tonsko i video snimanje, osim ako se koriste za potrebe izvođenja nastave uz suglasnost nastavnika.

Učenicima je u Školi zabranjeno snimanje i objavljivanje snimaka bez suglasnosti ravnatelja.

Nastavnik može privremeno uzeti uređaj učeniku ako ga koristi za vrijeme nastave.

Članak 46.

Školski pribor i opremu za izvođenje nastave učenici mogu prenositi iz prostorije u prostoriju jedino uz suglasnost predmetnog nastavnika. Učenici su dužni nastavna pomagala i školski pribor vratiti na mjesto odakle su ga uzeli po završetku sata. Za vraćanje školskog pribora i opreme odgovoran je predmetni nastavnik.

Članak 47.

Učenicima nije dozvoljeno naginjati se kroz prozor, naslanjati se na ogradu u hodnicima škole, lupati vratima, dovikivati se , sjediti na prozorima i radijatorima.

Naročito pažljivo učenici trebaju upotrebljavati sanitarne uređaje , te posebno paziti na njihovu čistoću. Učenicima je zabranjeno zadržavanje u sanitarnim prostorijama, osim nužno potrebnog.

Članak 48.

Učenici brinu o osobnim stvarima. Škola nije odgovorna za nestanak novca i drugih vrijednosti učenika za vrijeme njihovog boravka u Školi, ali će prijaviti krađu nadležnim službama i surađivati u postupku.

Članak 49.

Kad napuštaju učionicu, učenici moraju ponijeti svoje stvari.

U slučaju tjelesne povrede učenika tijekom nastavnog dana, dežurni nastavnik mora organizirati pratnju odrasle osobe učeniku i obavijestiti roditelja odnosno skrbnika te po potrebi organizirati liječničku pomoć.

Učenici koji za vrijeme nastave tjelesne i zdravstvene kulture ne vježbaju, moraju biti u dvorani. Učenici koji su oslobođeni svih sadržaja nastave tjelesne i zdravstvene kulture ne moraju prisustvovati nastavnim satima tjelesne i zdravstvene kulture.

Učenici na satu tjelesne i zdravstvene kulture ponašaju se prema kućnom radu nastavno-sportske dvorane u kojoj se nastava tjelesne i zdravstvene kulture održava.

Članak 50.

Za vrijeme boravka u školi učenik treba paziti na čistoću svog radnog mjesta, učionice, te svoje radno mjesto prilikom odlaska iz škole ostaviti uredno.

Učenici su dužni paziti na red i čistoću sanitarnih čvorova.

Učenici su dužni čuvati školsku imovinu i svaku štetu prijaviti ravnatelju ili dežurnom nastavniku.

Članak 51.

Počinitelj štete dužan je odmah nadoknaditi štetu koju će procijeniti ravnatelj sa stručnom službom škole, a za hotimične štete bit će mu izrečena odgovarajuće pedagoška mjera. U slučaju da je počinitelj nepoznat iz određenog razrednog odjela , štetu su dužni nadoknaditi svi učenici tog razrednog odjela solidarno.

Roditelji odnosno skrbnici moraju Školi nadoknaditi svaku štetu koju učenik učini za vrijeme boravka u Školi.

Članka 52.

Učenici imaju pravo na veliki odmor i male odmore između nastavnih sati. Mali odmor traje 5 minuta, a veliki odmor 15 minuta.

Za vrijeme malih odmora učenici ne smiju napuštati zgradu, a za vrijeme velikog odmora mogu boraviti u okolišu Škole.

Članak 53.

U razrednom odjelu tjedno se određuju dva redara.

Redari:

* brišu školsku ploču i donose odnosno odnose nastavna sredstva i pomagala,
* izvješćuju dežurnog nastavnika, ravnatelja, voditelja ili pedagoga o nedolasku nastavnika na nastavu najkasnije 10 minuta nakon školskog zvona za početak nastavnog sata,
* prijavljuju nastavnicima početkom svakoga nastavnog sata nenazočne učenike,
* izvješćuju nastavnika o nađenim predmetima, a predmete (knjige, bilježnice, olovke, odjeću, uređaje, nakit i sl.) odnose u tajništvo,
* nakon završetka zadnjeg nastavnog sata zajedno s nastavnikom napuštaju učionicu uz prethodnu provjeru ispravnosti učionice, oštećenja zidova, klupa, stolica i ostaloga inventara te o uočenim oštećenjima izvješćuju dežurnog nastavnika ili spremačicu.

Članak 54.

Svakog učenika koji se ne pridržava reda, redar mora prijaviti dežurnom nastavniku.

Članak 55.

Redare iz članka 52. ovoga pravilnika određuje razrednik prema abecednom redu.

Redari koji ne izvrše svoje obveze uredno, nastavit će ih izvršavati još jedan tjedan.

Članak 56.

Knjige posuđene u knjižnici učenik mora čuvati i neoštećene pravodobno vratiti u skladu s Pravilnikom o radu školske knjižnice.

U knjižnici i čitaonici treba vladati primjerena radna atmosfera. Učenici opremu zaduženu u knjižnici čitaonici trebaju koristiti isključivo u svrhu zadataka za koje ih je zadužio profesor.

Članak 57.

Međusobne sporove učenici ne smiju rješavati svađom i fizičkim obračunom, uvrjedama, širenjem neistina i sl.

Međusobne razmirice učenici moraju riješiti u suradnji s razrednikom u svojoj razrednoj zajednici.

Ako se takve razmirice pretvore u ekscesna ponašanja, mjerodavno tijelo će poduzeti potrebne mjere.

U međusobnim odnosima učenici:

* ne smiju ometati druge učenike u učenju i praćenju nastave,
* trebaju poštovati i njegovati spolnu, vjersku i svaku drugu različitost među učenicima,
* promiču modele nenasilnog rješavanja sukoba , međusobne tolerancije i uvažavanja tuđeg mišljenja,
* razvijaju partnerski odnos s drugim učenicima i njeguju suradnju i timski rad,
* mogu predlagati osnivanje učeničkih udruga,
* mogu ustrojavati razne oblike kulturno-umjetničkih, športskih i drugih sadržaja.

Članak 58.

Učenicima je zabranjeno psihički i fizički zlostavljati te prijetiti drugim učenicima i

radnicima Škole.

Nastavnik bilježi u imenik primjedbe za pojedinog učenika i izvješćuje razrednika zbog kršenja pravila ponašanja.

**VI. DEŽURSTVA**

Članak 59.

U Školi za vrijeme rada dežuraju učenici i nastavnici.

Raspored dežurstava učenika određuje voditeljica i objavljuje se na oglasnoj ploči Škole.

Promjenu u rasporedu dežurstava može napraviti samo voditeljica ili dežurni nastavnik Škole.

Članak 60.

Mjesto i trajanje dežurstva određuje ravnatelj.

U svakoj smjeni dežuraju dva učenika na ulazu u Školu.

Dežurni učenici dolaze 10 minuta ranije prije početka nastave.

Članak 61.

Dužnosti dežurnih učenika su :

* dežurno mjesto učenika je na ulazu u školu,
* pozorno praćenje osoba koje ulaze u zgradu,
* dolaze u školu 10 minuta prije početka nastave (7,50 ili 13,50)
* dežurstvo završava u 13, 05 ili 19,05 ,
* evidentiraju ulazak stranaka ( osobnom iskaznicom) i prosljeđuju ih do tražene osobe,
* savjesno dežuraju ( zaključavaju vrata za vrijeme nastave, vode brigu o čistoći i radnoj disciplini u školi),
* nose oglasnu knjigu.

Članak 62.

Dežurni učenik vodi knjigu dežurstva.

U knjigu dežurstva učenik upisuje podatke koje odredi ravnatelj.

Za samovoljno napuštanje dežurnog mjesta učenik će dobiti neopravdani sat.

Članak 63.

Dežurni učenici ne smiju pozivati s nastave učenike ili nastavnike na zahtjev stranih osoba.

U slučaju da stranka traži nekog učenika, dežurni će učenik zamoliti stranku da pričeka do završetka nastavnog sata, a zatim obavijestiti dežurnog profesora. Učenik će evidentirati podatke o toj stranci u knjigu dežurstva.

Ako je hitan slučaj, dežurni učenik će odvesti stranku do zbornice pa će slučaj riješiti ravnatelj ili netko od nastavnika.

Ako učenik prati stranku do određene osobe, nakon toga se odmah vraća.

Članak 64.

Učenici kojima je izrečena bilo koja pedagoška mjera sprečavanja osim opomene, ne mogu biti dežurni.

Članak 65.

Dežurni učenici moraju s najvećom ozbiljnošću izvršavati svoje obveze i za vrijeme dežurstva ne smiju slušati glazbu, kartati, donositi prijenosna računala i ostalu audio-vizualnu opremu.

Kod dežurnih učenika ne smiju se zadržavati ostali učenici Škole te učenici drugih škola.

Članak 66.

Obveze dežurnog nastavnika su:

* doći u školu 10 minuta prije početka nastave
* za vrijeme dežurstva obilaziti školu i kontrolirati ponašanje učenika
* intervenirati u slučaju situacija koje nisu uobičajene
* upoznati osobe ili razrednike s upisanim primjedbama u bilježnici dežurstva

Dežurni nastavnik u knjigu dežurstva upisuje svoje zapažanje o eventualnom težem ili teškom kršenju odredaba ovog Pravilnika i o tome obavještava ravnatelja Škole.

Dežurni nastavnik koji dežura zadnji nastavni sat je po završetku svog dežurstva dužan pročitati knjigu dežurstva za taj dan, pregledati je li oštećena, potpisati se i upisati svoja zapažanja.

Članak 67.

Na mjestu dežurstva na vidljivom mjestu moraju se istaknuti brojevi telefona policije, vatrogasaca, hitne pomoći i Državne uprave za zaštitu i spašavanje.

#

# VII. KRŠENJE UNUTARNJEG REDA

Članak 68.

Postupanje prema odredbama ovoga Pravilnika sastavni je dio radnih obveza radnika i učenika Škole.

Radnik koji postupi suprotno odredbama ovoga Pravilnika, odgovoran je za povrjedu obveze iz radnog odnosa.

Učenik koji postupi suprotno odredbama ovoga Pravilnika, odgovoran je prema Statutu Škole.

Osobu koja za vrijeme boravka u Školi krši unutarnji red, dežurni nastavnik ili domar udaljit će iz prostora Škole.

#

# VIII. PRIJELAZNE I ZAVRŠNE ODREDBE

Članak 69.

Ovaj Pravilnik stupa na snagu danom objavljivanja na oglasnoj ploči Škole.

Članak 70.

Stupanjem na snagu ovog pravilnika prestaje važiti Kućni red od 9. travnja 2009. godine.

KLASA: 003-08/13-1/21

URBROJ: 2158-42-02-13-1

OSIJEK, 30. rujna 2013.

Predsjednik Školskog odbora:

 Nada Pitinac, dipl. inž.